Kleuter verdrink amper in swembadDie kleuter is per helikopter na die hospitaal geneem (Foto: Verskaf) ŉ Tweejarige kleuter is Woensdag per helikopter na die hospitaal geneem nadat hy amper verdrink het in ŉ swembad by ŉ huis in ŉ luukse landgoed in Thatchfield, Centurion. Kyle van Reenen, woordvoerder van Emer-G-Med, sê volgens inligting wat hy ontvang het, was die kleuter se ouers nie tuis nie en het die huishulp na die kleuter omgesien. “Die seuntjie is in die swembad gevind en was in ŉ kritieke toestand. Dit is nie duidelik hoe die kleuter in die swembad beland het nie,” sê Van Reenen. Paramedici is na die toneel ontbied en het die kleuter op die toneel gestabiliseer. Hy is daarna per Netcare 911-helikopter na ŉ gespesialiseerde mediese fasiliteit vervoer. Van Reenen het teen Donderdagoggend geen nuwe inligting oor die kleuter se toestand gehad nie.